Seun se skoolprojek 'skep' water deur kondensasie | Netwerk24
Deur Kaydene Davids 27 Oktober 2016 11:46
Hy is net 13 jaar oud, maar beraam reeds planne oor hoe om water deur middel van kondensasie te genereer en krag te bespaar.
Divan Joubert (13), 'n gr. 7-leerling aan die Fichardtpark Primêre Skool in Bloemfontein, het vroeër vandeesmaand met sy projek oor hoe om water deur middel van kondensasie te genereer, 'n tweede plek in die nasionale ekspo vir jong wetenskaplikes verower.
Dít nadat hy eerste in die streek-ekspo in Bloemfontein geëindig het.
Hy sê ofskoon sy projek slegs 15 ml water gegenereer het, kan dít in volmaakte omstandighede, as al die veranderlikes in ag geneem word, tot 16 000 l water genereer.
"Dít is vanjaar maar baie droog hier by ons in die Vrystaat."
Én nou is die jong wetenskaplike al hard aan die dink en werk vir sy volgende projek, oor hoe om krag deur middel van 'n toestel wat onnodige kragverbruik sny, 'n werklikheid te maak.
Divan sê hoewel sy projek nog in die beginstadium is, glo hy dat hy deur middel van 'n rekenaar kragverbruik in huishoudings sal kan monitor.
"Ek gaan ook 'n sensor in die rekenaar bou wat elektrisiteitsverbruik monitor en dié toestelle afskakel wat nie in gebruik is nie."
Hy sê nie net sal sy projek krag bespaar nie, maar hy glo ook dat dit kostedoeltreffend sal wees.
Divan sê deur sy liefde vir die wetenskap het hy al baie hoogtes bereik en ook nuwe vriende gemaak.
Hoewel hy 'n groot liefde vir die wetenskap het, wil hy graag eendag 'n narkotiseur word. Maar as die noodlot dit so wil hê, gaan dié jong wetenskaplike tog 'n loopbaan in die wetenskap volg.